Efter en hektisk tid med at flytte fyret, ser Kjeld Pedersen frem til mere almindelige mureropgaver i Lønstrup.

Efter tre måneders lukning blev Rubjerg Knude Fyr i går genindviet. Selv om det styrtregnede havde genindvielsesfesten samlet rundt regnet 8000 mennesker, som ville være med til festlighederne. Manden, der om nogen har været det centrale omdrejningspunkt i flytningen af fyret, murermester Kjeld Pedersen, glædede sig over det store fremmøde. Og så ser han frem til, at det bliver hverdag igen. - Jeg har glædet mig rigtig meget til at få sat det her punktum, så det kan blive hverdag igen, og jeg kan komme hjem og være lidt mere sammen med min familie og få fat i min lille murerspand og gå lidt rundt i Lønstrup igen, sagde murermester Kjeld Pedersen, som sammen med hustruen havde travlt med at komme af sted efter genindvielsesfesten ved fyret. For hjemme ventede 31 gæster, som skulle være med til at fejre hustruen Ullas 60-års fødselsdag.